Preek-padkos – Page 4 – Suider-Paarl Gemeente
Kontak ons: (021) 863 2700
Preek Padkos – 8 November 2015
By die bergkerk Sondagoggend het ons saamgedink oor die vraag: Hoe lyk God? Waar is Hy?
Iemand het gesê: God is teenwoordig net waar Hy wil wees!
Daar is waarskynlik ‘n paar maniere om ‘n idee oor God te kry:
In die natuur. Kyk rondom jou. Jy sien oral prentjies wat jou vertel van ‘n God wat skep en sorg.
Ons het die Bybel wat God se Woord in mensetaal is en waar ons kan lees oor God.
Mense is die kroon van God se skepping en gemaak na die beeld van God. As iemand na mense kyk wat die Here dien, leer jy vir God ken.
Johannes 1: 14 – 18 vertel van ‘n ander manier waarop God Homself kom bekend stel:
14Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid. 15Johannes getuig van Hom en roep uit: “Dit is Hy wat ek bedoel het toe ek gesê het: Hy wat ná my kom, is my vóór, want Hy was voor my reeds daar.”
16Uit sy oorvloed het ons almal genade op genade ontvang. 17God het die wet deur Moses gegee; die genade en die waarheid het deur Jesus Christus gekom. 18Niemand het God ooit gesien nie. Sy enigste Seun, self God, wat die naaste aan die Vader is, dié het Hom bekend gemaak.
Jesus kom maak God bekend. Hy kom leer ons oor genade en waarheid, sê die gedeelte. As ons Jesus kan leer ken, leer ons die Vader ken, want Jesus sê: As julle my sien, sien julle die Vader. Wanneer Jesus ons dan roep om saam met Hom te reis op die pad van die lewe, nooi Hy ons eintlik om soos Hy te word, en dan vir mense te wys hoe lyk die Vader.
Dink aan ‘n klein seuntjie wat net soos sy pa lyk. As jy by seuntjie kom, kan jy vir hom sê: “Ek weet wie jou pa is. Jy lyk net soos hy!” So herrinner Jesus ons wie die Vader is, en herrinner ons vir mense wie ons Vader in die hemel is.
Die groot ding wat Jesus ons oor sy Vader kom leer, is dat Hy vol genade en waarheid is. Ons hoef nie soos die Jode ‘n klomp mensgemaakte wette te probeer volg nie, want Jesus sê: “Kom leer by My!” “Volg my!” Dalk wil Jesus hê ons moet Sy hart verstaan, eerder as ‘n klomp wette en reels. Iemand sê oor godsdiens: “Faith is not a system of belief, it is a way of life.” Maw ek leef my geloof uit nie deur ‘n klomp wette soos die Jode gemaak het te volg nie, maar deur te leef met die hart van Jesus! Dan gaan hy voort en sê: “Religion was danced before it was taught.” Dink aan Laurika Rauch se liedjie: ‘Lord of the dance!” Dink hoe dit is om saam met iemand (Jesus) te ‘dans’: baie naby aan Hom, volg Hom met presies met elke tree wat Hy gee, in ritme met Hom!
En as Jesus in die hemel opvaar word sy Gees uitgestort wat die volgende in ons wil aanwakker: Gal 5: 22 Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, 23nederigheid en selfbeheersing.
Hoor die sagtheid…. Hoor God se agenda, nie myne nie…. Hoor die menswaardigheid. Hoor luister, respek, omarming…..soos Jesus.
Preek-Padkos – 18 Oktober 2015
Tema: Wie is jou Lasarus?
Teks: Lukas 16: 19 – 31
19“Daar was ‘n ryk man wat duur en deftige klere gedra en elke dag feestelik en weelderig geleef het. 20-21En daar was ‘n arm man met die naam Lasarus wat by die deur van die ryk man gelê het in die hoop dat hy van die oorskiet van die ryk man se tafel te ete sou kry. Hy was oortrek van die swere en selfs die honde het daaraan kom lek.
22“Toe die arm man te sterwe kom, is hy deur die engele weggedra na die ereplek langs Abraham. Die ryk man het ook gesterwe en is begrawe. 23Toe hy in die doderyk in pyn verkeer, kyk hy op en sien vir Abraham daar in die verte en vir Lasarus langs hom en hy roep: 24‘Vader Abraham, ontferm u oor my. Stuur tog vir Lasarus dat hy net die punt van sy vinger in water steek en my tong afkoel, want ek ly verskriklik in hierdie vuur.’ 25Maar Abraham sê: ‘My kind, onthou dat jy in jou leeftyd altyd die goeie gekry het en Lasarus die slegte. Nou gaan dit hier goed met hom, maar jy word gepynig. 26En buitendien is daar ‘n groot kloof tussen ons en julle, sodat dié wat hiervandaan wil oorgaan na julle toe, nie kan nie, en dié wat dáár is, ook nie na ons toe kan oorkom nie.’ 27Toe sê hy: ‘Ek smeek u dan, vader, stuur hom tog na my pa se huis toe. 28Ek het nog vyf broers. Laat hy hulle dringend gaan waarsku sodat hulle nie ook in hierdie plek van pyniging beland nie.’ 29Maar Abraham sê: ‘Hulle het die woorde van Moses en die profete. Laat hulle daarna luister.’ 30Hy antwoord egter: ‘Nee, vader Abraham, maar as iemand uit die dood na hulle toe gaan, sal hulle hulle bekeer.’ 31Maar hy sê vir hom: ‘As hulle na Moses en die profete nie luister nie, sal hulle nie oortuig word nie al sou iemand uit die dood opstaan.’ ”
Die verhaal van die ryk man en Lasarus (Lasarus beteken: die Here het gehoor) help ons om raak te sien dat daar ‘Lasarusse’ rondom ons is wat ons as ons broers en susters deel moet maak van ons tafels. In die gedeelte vertel Jesus die verhaal van ‘n ryk man en Lasarus, ‘n arm kreupele melaatse man wat elke dag van die krummels van die ryk man se tafel leef. Dan sterf hulle, en Lasarus eindig in die hemel en die ryk man in die hel. Want vir mens vreemd is, is dat dit lyk asof die ryk man eintlik baie goedgunstiglik vir die arme Lasarus verdra het en so gesorg het. Hoekom eindig hy in die hel? En dan kom Jesus met die ontknoping: wanneer die ryk man vra dat iemand na sy 5 broers op aarde gestuur moet word om hulle te waarsku, wil Jesus eintlik sê dit is die oortreding van die ryk man: hy het nie net 5 broers gehad nie, maar 6. Ons moet die mense rondom ons nie soos objekte behandel nie, maar soos broers en susters!
Die gedeelte vra die vraag: wie is jou Lasarus? Na wie toe stuur die Here jou? Dit word vertel dat hierdie Skrifgedeelte omtrent ‘n 100 jaar gelede vir Dr Albert Schweizer so aangespreek het, dat hy ten spyte van sy 3 doktorsgrade, pos as lektor by ‘n universiteit en pos as bekende orrelis alles gelos het om in Midde-Afrika by die bevolking betrokke gaan raak het. Dit het sy hele lewe verander.
Wat verwag die Here van ons gemeente, en van jou? Wie is jou Lasarus
Mag die Here met ons gedurig besig wees hieroor.
Theo, Carel en André
Preek-Padkos – 11 Oktober 2015
Tema: Ons wat die seën ontvang het, moet dit oordra, maar wat is geseënd?
Teksvers: Gen 1: 27 – 28; Gen 12: 1 – 3; Ef 1: 1 – 4
U het ook al agtergekom dat verskillende vertalings soms ’n spesifieke woord verskillend vertaal? Bv. Seën, Geseënd, Dit gaan goed, Welgeluksalig, Bless, Blessing, Blessed. Hoekom so verskillend?
Kyk hoe is die woord seën in die Bybel gebruik: In die ou Testament word die Griekse woord eulogia gebruik wat beteken : goed praat en seën. Die woord word meer as 400 keer in ou testament gebruik. Die begrip seën was reeds in pre- Israelitiese tyd gebruik. Een persoon kon ’n seën of ’n vloek oor ’n ander uitspreek. Seën is tydens geboortes, huwelike en sterftes gebruik. Enige iemand kon ’n seën uitspreek, maar sommige was “toegerus” om dit te doen bv. Josua, die priesters, profete en die Leviete. Die seën kon voorwaardelik uitgespreek word Bv. Deut. 28:2 of as ’n aanbiddings rol soos in Num.6: 22-27. Belangrik om te onthou was dat die Leviete het die seën uit gepreek, maar dit was God wat seën.
In die Nuwe Testament kom die begrip seën minder voor omdat dit ingeburger was in die Jode se gebruike, soos die seën voor die maaltyd of as dank / lof / aanbidding / eer aan God.
Van al die Nuwe Testament skrywers gee Paulus aan die begrip seën die grootste beklemtoning van die christologies karakter. Soos in Gal 3:28 en Rom 10:12 en Rom 12:14. Dit gaan nou nie meer oor Israel nie en die seën oor materiële nie, maar oor al die nasies….
die Nuwe Testament gebruik nie net die eulogia seën maar ook die makarios seën. Makarios beteken: “blessed, happy, fortunate.” Dit is die woord wat in die bergrede gebruik word.
Makarios soos is Matt:5 beteken: “a divine and godly joy, that joy that is secret in itself, that joy that is serene and untouchable, self contained, that joy that is completely independently of all chances and changes of life. Pain, sorrow and grief can’t touch it.”
Hierdie “joy” kom van ’n wandeling met God. Eff. 1:3 vat dit die mooiste saam: “Aan God, die Vader van ons Here Jesus Christus, kom al die lof toe! Hy het ons in Christus geseën met al die seëninge van die Gees wat daar in die hemel is.”
Seën en vloek staan teenoor mekaar. Jy ontvang die een of die ander. Jesus het aan die kruis al die vloek op hom geneem, dus bly die seën oor. Almal is dus geregtig om hierdie seën “makarios” te ontvang deur Jesus Christus.
Ons wat die Goddelike seën ontvang het, is verantwoordelik daarvoor dat ander dit ook ontvang. Kyk na die gebied rondom ons. Daar is ongeveer 5000 Moslems in die Paarl. Hoeveel Chinese of boeddhiste is daar in die Paarl? Het ons ook ’n verantwoordelikheid teenoor hulle? Moet ons die seën ook aan hulle bring? Ja, maar dit verg iets van ons. Betrokkenheid.
WE WILL NEVER CHANGE THE WORLD BY GOING TO CHURCH WE WILL ONLY CHANGE THE WORLD BY BEING THE CHURCH
Dan kan jy ook aan die Chinees sê: “ Yesu ai ni”- Jesus het jou lief
Ons moet egter eers seker maak dat ons verhouding met die Herereg is, dat ons verhouding nie besoedel is nie, dat ons verhouding nie lou is nie.
Hoe weet mens dit?
Kom ons kyk na 5 Chinese woorde wat gedurende Nuwejaarsdag op vlaggies gedruk word en dan oral op gehang word of aan mense gegee word.
Apart beteken elke woord:
Gekombineerd beteken dit: Hy wat met God in die tuin wandel is geseënd.
Adam die eerste mens wat met God in die tuin gewandel het wat inderdaad geseënd….MAAR toe kom die sonde.
Jes. 59:1-2 “Die arm van die Here is nie te kortom te help nie en sy oor nie te doof om te hoor nie. Dit is die oortredinge wat skeiding (ou vertaling: skeidsmuur) gebring het tussen julle en julle God, dit is julle sondes wat maak dat Hy Hom nie aan julle steur nie en nie na julle wil luister nie.”
Adam het die intieme verhouding met die Here gekelder. Die gekombineerde 4 woorde word geskei en staan apart. God aan die eenkant en aan die ander kant: een mens tuin. Niksseggend.
Ons is ook nie immuun teen versoekings nie.
As ons seën vir ander op geestelike vlak wil wees, moet ons daagliks self “met God in die tuin wandel”
Rom12:11 Moenie in julle toewyding verslap nie, bly geesdriftig, dien die Here.
Die Here is voor jou om die pad gelyk te maak
Die Here is langs jou om jou in sy arms toe te vou.
Die Here is agter jou om die aanvalle van die Bose af te slaan.
Die Here is onder jou om jou te dra as jy mag val.
Die here is rondom jou om jou te beskerm.
Die Here is bokant jou om jou te seën
Die Here is in jou om jou te lei met sy Heilige Gees
Die drie-enige God is by jou, van nou af tot in ewigheid.
EERSTE GEBOD: Ek belowe jou dat, as Ek die eerste plek in jou lewe inneem, jy geen ander gode sal wil dien nie- Ek sal die eerste en ereplek in jou lewe hê
TWEEDE GEBOD: As Ek in jou hart is, belowe Ek dat jy geen gesnede beelde van my sal maak nie. Dit sal nie nodig wees nie, want jy sal self my beeld dra.
DERDE GEBOD: As jy My liefhet, sê Jesus, belowe Ek jou dat My Naam nooit ‘n vloekwoord oor jou lippe sal kan wees nie, maar steeds en in alle omstandighede deur jou in ere gehou sal word.
VIERDE GEBOD: As Ek die ereplek in jou lewe het, belowe Ek jou dat die Sondag die hoogtepunt van die week in jou lewe sal wees. Dit sal vir jou ‘n vreugde wees om kerk toe te gaan – nie ‘n dag om teen op te sien nie, maar om na uit te sien!
VYFDE GEBOD: As Ek in jou lewe is, belowe Ek vir jou dat dit vir jou ‘n voorreg sal wees om jou ouers te eer en lief te hê. Dit sal vir jou nie moeilik wees nie, want agter hulle sal jy My sien wat hulle vir jou uitgekies en geleen het.
SESDE GEBOD: Ek belowe jou dat jy nooit iemand sal wil seermaak nie, wat nog te sê doodmaak.
SEWENDE GEBOD: Ek belowe jou dat, as jy My liefhet, dit nie moeilik sal wees om aan jou lewensmaat getrou te wees nie. Gee My ‘n plek in julle huwelik en Ek sal julle liefde vir mekaar en julle geluk in My hande bewaar en vashou.
AGSTE GEBOD: As Ek op die troon van jou hart sit, belowe Ek dat jy nie daarop ingestel sal wees om iets van ander te neem nie. Jy sal daagliks vra: Aan wie en waar kan ek aan ‘n ander iets GEE? Maar néém? Nee, nooit…….!
NEGENDE GEBOD: As Ek in jou lewe is, sal dit nie meer lekker wees om van ‘n ander kwaad te praat nie. Ek belowe jou dat Ek deur my Gees jou ‘n lojale mens sal maak wat van ‘n ander geen woord sal sê as dit nie iets goed kan wees nie
TIENDE GEBOD: Ek belowe dat Ek deur My Gees jou so sal vul met dankbaarheid dat jy niks meer sal begeer nie. Jy sal vergenoeg wees met wat jy het, met die besef dat God gee soos wat Hy dit nodig vind en as Hy gee, gee Hy altyd genoeg sodat niks jou sal ontbreek nie.
(Uit: Gebedeboek met liturgiese voorstelle van die Oos-Kaapse sinode van NG Kerk)
Ds. Nico Kriek
Preek-Padkos – 4 Oktober 2015
Tema: “Laat God jou verander deur jou DENKE te vernuwe” – Rom. 12: 2
Skriflesing: Romeine 12: 1 en 2
Die enigste konstante vandag is verandering!
Vandag beleef ons veranderinge in: Natuur, Kultuur, Wêreld, Ons land, In jou en my
Dit is die maand Oktober…
Lentebloeisels in die lug…
Verandering kan negatief gesien of beleef word – maak bang / onseker / kwaad MAAR:
Verandering kan ook positief gesien word, mense energeer.
Die tendensontleder, Dion Chang, meen dat verandering vir sakeleiers aan die stuur van groot maatskappye vreesaanjaend kan wees. Die grootste stryd wat ondernemings nou ondervind is om relevant te wees. As Chang gevra word wat hy doen, sê hy sy grootste uitdaging is om mense anders te laat dink. Oor die toekoms voorspel hy 8 tendense, waarvan twee is: Digitale verslawing en die ontluiking van robotte, wat reeds tussen ons woon (‘n kitsbank is byv. ‘n robotkassier). Die mensdom nader vinnig ‘n punt waar rekenaars mense met intelligensie sal oortref.
Hoe raak dit ons geloof? Wel, eerstens moet ons seker vra:
Kan God verander?
Dan is die antwoord vir seker NEE.
Kan God van plan verander?
Dan is die antwoord vir seker JA.
Wil God hê ek en jy moet verander?
Dan is die antwoord vir seker JA. ONS Teks verklaar dit!
Nooit kan ‘n Christen sê nie: “Ek het nou in die geloof gearriveer nie.”
God die Gees is altyd besig om jou denke te verander.
Gelowiges moet verander word, of, volgens ’n beter vertaling: hulle laat verander, naamlik deur die Heilige Gees.
In Grieks word hier die begrip metamorfose gebruik, gedaanteverwisseling.
En die Griekse vorm wat gebruik word dui daarop dat dit hier gaan om ’n voortdurende verandering. Dit duur ’n hele lewe.
Paulus het raad vir ons op geestelike terrein.
Boodskap vertaling: “Laat God julle van binne af nuutmaak. Laat Hy julle manier van dink verander sodat julle kan weet wat Hy van julle verwag”.
Geloof in die drie Persone in een God is fundamenteel vir die Christendom. Die hoeksteen van Christelike antropologie is geneem vanuit Genesis 1:26, waar God sê (in die meervoud): “Kom Ons maak die mens as ons verteenwoordiger, ons beeld…”. Christene behoort dit te lees as ‘n verklaring dat mense nie net na die beeld van God (imago dei) geskape is nie, maar ook na die beeld van die Triniteit (imago trinitatis). In hierdie sin behoort alle Christelike nadenke Trinitaries, te wees, ten minste by implikasie – Dat God in my woon, nie net deur die Heilige Gees nie, maar ook die Vader en Jesus in my, verdien vernuwende denke!
Vriende, dis Oktobermaand
Dis lente, Dis tyd vir verandering in die natuur, In die wêreld, In die kerk, In jou en my. Dit word vir my al duideliker dat Christene voortdurend die opdrag kry in die Bybel om te groei, om te verander, en
om God toe te laat om ons denke te vernuwe.
Vir die nuwe tye waarin ons, ons begewe, het dit belangrik geword…
Groete. Ds. Carel van Wyk
Preek-Padkos – 27 September 2015
Gister se tema by die erediens het gegaan oor God wat ons roep en stuur na mense en plekke toe, soos met die dissipels destyds (vlg Lukas 6: 12 -16 en Lukas 9: 1 – 6). Twee beelde waaroor ons verder gedink het was:
‘n Bootjie: die dissipels het bote geken, en ook Jesus het baie op bote gereis, gepreek, wonders gedoen ens. Bote is ‘n metafoor of simbool van ons lewe: ons hoort nie in ‘n ‘hawe’ of ons gemaksone nie, ons hoort op die see, al is daar golwe! Daarom stuur Jesus ons uit om waar dit soms onveilig voel namens Hom te gaan optree. Die woord ‘apostel’ beteken gestuurde, en dit is ‘n maritime term wat gebruik is wanneer ‘n vloot skepe amptelik uitgestuur is, met ‘n regering se gesag. So word ons uitgestuur as ‘bootjies’ wat soms voel asof ons nie weet waar ons gaan uitkom nie, maar ons weet in Wie se hande ons is!
Stof: Jesus sê die dissipels moet die stof van hul voete afskud as hulle teenstand kry. Stof beten doodsheid, alles wat God nie is nie. Die Satan is in Gen 3: 14 beveel om op sy maag te seil en stof tee et. Stof is die simbool van dit wat ons terughou en waar ons soms vashaak om by God se roeping vir ons lewe uit te kom.
Wat was Jesus se oplossing? Bid gereeld, leer lewenslesse uit jou ‘boot’ ervarings, skud die stof af, tree met God se gesag op, leef naby jou roeping!
Daar kom ‘n tyd in jou geestelike lewe, sê Jesus:
Besef jy is gestuurde, jy moet beweeg!
Doen wat God sê, met jou tyd, met jou finansies, met die gesin wat God aan jou toevertrou
Teenspoed gaan kom. Weet dit. Die lewe en mense gaan jou al jou dae gee.
Skud af die stof! Leef en doen waarvoor jy geroep en gekies en gevorm is!
As die Here weer vra: Wie sal ek stuur?
Antwoord dan: Hier is ek Here, stuur my!
Preek-Padkos – 20 September 2015
Ons kyk na twee karakter-eienskappe van God
Die heiligheid van die Here word telkens in die Bybel beskryf met ‘n VUUR wat verteer, of suiwer WATER wat reinig, of ‘n helder LIG wat die hemelruim vul, en alle duisternis uitskakel en uitsluit.
Habakuk 3: 3-4 – “Die hemelruim is vol van God se majesteit, die aarde vol van sy roem. Hy kom met die glans van die lig, weerligte blits uit sy hand, sy hand so vol mag”.
Heiligmaking bestaan uit volledige toewyding aan die Heilige Een.
In hierdie toewyding is ‘n mens AKTIEF (hy / sy gee hom /haar volledig oor) sowel as PASSIEF (hulle word aangeraak en oorgeneem).
“Mercy” – (Hebreeus: Gesed) – (genade / goedertierenheid / barmhartigheid / loving-kindness):
Die basiese woord “mercy” roep ‘n mentaliteit en soort houding op van:
absolute goedheid, vriendelikheid, hulpvaardigheid, empatie, deernis vir alles wat leef, en ‘n onbeperkte bereidheid om te vergewe.
Die vroegste periode van die Christendom word gekenmerk deur deernis en omgee.
Die barmhartigheid, die sagte hart en oog en oor en hand van die Christen is geanker in die barmhartigheid van God:
Hy laat reën oor dié wat reg doen en oor dié wat verkeerd doen. (Matt 5:45)
Hy sorg vir die voëls van die hemel en die lelies van die veld (Matt 6:26)
Hy is soos die Vader van die verlore seun, wat sy seun van ver af sien aankom en hom innig jammer kry (Luk. 15:20)
Engels: He was moved with compassion…”
Hoe bring ons hierdie twee gesindhede van God aarde toe? Hoe maak ons dit prakties?
Soos ‘n spyker wat teen ‘n magnet geskuur word – mettertyd word die spyker ook magneties, en kan ysterstukkies uit die grond optel. Mens kan net heilig word, en met die “loving-kindness” leef, ass jy gereeld tyd maak om naby God te wees.
Die deernis en goedheid van God is in oorvloed. Mag Hy ons meer en meer aanraak…
Kopiereg © Suider-Paarl Gemeente 2017. Alle regte voorbehou.
(021) 863 2700 | info@suiderpaarl.co.za